ડિશમાં બરફના છીણનો ઢગલો કરીને એની ઉપર શરબત નાખીને આપવાની શરૂઆત લગભગ તો જેમના હાથ ગોળો પકડવા માટે સ્થિર ન રહેતા હોય એવા બાળકો અને વૃદ્ધો માટે થઇ હોવાનું ‘મિલન ડિશ ગોળા’વાળો અમારો રામસિંગ કહે છે. એ જે હોય તે પણ આ ડિશ પ્રથાએ પાછળનાં વર્ષોમાં ગોળા ક્ષેત્રે ક્રાંતિ આણી છે એમાં બેમત નથી. અગાઉ સળીવાળા ગોળા પર વેરિએશન તરીકે માત્ર સંચળ મિશ્રિત મસાલો જ નાખવામાં આવતો પણ પછી હરીફાઇમાં જે અખતરાઓ શરૂ થયા છે એમાં ગોળાવાળાઓએ ટેબલ-ખુરશી અને બાંકડા નાખવાનું જ બાકી રાખ્યું છે! મસાલા પછી કોપરાનું છીણ આવ્યું. કાઠિયાવાડીઓ તકમરિયા (બાવચીનાબી) શોધી લાવ્યા. કોકે ટૂટીફ્રુટી ઠપકારવાનું ચાલુ કર્યું. પછી તો સ્કીમ્ડ મિલ્કનો ઉપયોગ શરૂ થયો. ટોપિંગમાં ડ્રાયફ્રુટ માવા રબડીનો અભિષેક થયો. કેન્ડી સ્ટિકને ખોટું ન લાગે એ માટે એને વિસા મળ્યો.